Què era Pteleon?
Pteleon (en llatí Pteleum, en grec antic Πτελεόν) era una ciutat de Tessàlia al sud-oest de la Ftiotis prop de l'entrada del Sinus Pagasaeus, i entre Antron i Halos, i segons Artemidor d'Efes es trobava a 110 estadis d'aquesta última ciutat. Homer diu que estava governada per Protesilau, a qui pertanyia també la ciutat d'Antron. Menciona la ciutat de Pteleon al "Catàleg de les naus" a la Ilíada.
L'any 192 aC Antíoc III el gran va desembarcar a Pteleon per continuar la guerra contra els romans a Grècia, que va acabar en desastre per a ell, segons Titus Livi. El 171 aC la ciutat va ser destruïda pel cònsol Publi Licini Cras quan els habitants ja l'havien abandonada. No es devia recuperar d'aquesta destrucció i Plini el Vell diu que era un bosc (nemus Pteleon) al seu temps.
A l'edat mitjana tornava a existir amb el nom de Ftelio i quan els catalans van ocupar Neopàtria el 1319, els habitants, amb l'aprovació de l'Imperi Romà d'Orient, van cridar als venecians que la van ocupar i va restar en poder de Venècia del 1323 al 1470. Quan els venecians van perdre Eubea (Negroponte) davant els turcs, aquests van desembarcar a Ftelio i la van ocupar, deportant a la població cap a Constantinoble, per repoblar aquesta capital.
Correspon a la moderna vila de Pteleó o Ftelió o Pteleos. Prop hi ha la runes del castell de l'edat mitjana anomenat ara Vell Ftelió.
Era una ciutat de Tessàlia al sud-oest de la Ftiotis prop de l'entrada del Sinus Pagasaeus i entre Antron i Halos.